石圍角邨麥當勞係香港麥當勞一間分店，喺荃灣石圍角邨石圍角商場平臺324號舖，2023年石圍角商場大翻新之後，全店走復古風，檯櫈懷舊，重多咗蘋果批樹、漢堡包凳同埋仿繪舊麥當勞壁畫，滑嘟嘟、漢堡神偷、小飛飛返曬嚟，重有香港最後一個有得留低嘅麥當勞叔叔，翻新之後只係換咗個座位，繼續揮住手同大家見面。